Mafiavaltio

Mafiavaltio on valtion hallintomuoto tai -tapa, jossa korkea-arvoiset hallinnon edustajat ovat tärkeitä toimijoita tai johtajia järjestäytyneen rikollisuuden hankkeissa. Mafiavaltiossa järjestäytyneen rikollisuuden hankkeita suojellaan ja edistetään.
Vuonna 2012 venezuelalainen Moisés Naím syytti mafiavaltioiksi Venezuelan lisäksi muiden muassa Bulgariaa, Guinea-Bissauta, Kosovoa, Montenegroa, Myanmaria ja Ukrainaa. Hänen mukaansa näissä maissa järjestäytyneen rikollisuuden etu ja hallinnon etu olivat tulleet kytketyiksi toisiinsa. Naím myös viittasi Itä-Euroopan rikollisjärjestöjä vastustaneen syyttäjä José Grindan lausuntoon, jonka mukaan Espanjan viranomaiset kohtasivat jatkuvasti rikossyndikaatteja, joilla oli kytköksiä Valko-Venäjän, Venäjän ja Ukrainan valtionhallintoihin. Grindan mukaan rikollisjärjestöt ja hallinnot näyttivät palvelevan toistensa etuja.
Entinen unkarilainen ministeri Bálint Magyar katsoi vuonna 2017 Unkarin kehittyneen mafiavaltioksi Viktor Orbánin alaisuudessa. Hän piti mafiavaltioina myös Venäjää, Azerbaidžania ja Keski-Aasian entisiä neuvostotasavaltoja. Magyarin mukaan mafiavaltion hallintoa ei aja ideologia, vaikka se hyödyntäisi populismia. Hänen mielestään mafiavaltion ensisijainen tehtävä on vahvistaa hallitsijan valtaa ja vaurautta millä tahansa keinoilla. Magyar myös katsoi mafiavaltioissa tärkeitä päätöksiä tehtävän hallitsijoiden itse kehittämillä mekanismeilla muodollisten instituutioiden kautta vaikuttamisen sijaan. Magyar piti Viktor Orbánin ja Jarosław Kaczyńskin erona sitä, että Orbán on hänen mukaansa kyynikko ja Kaczyński voimakkaasti ideologinen.
Viittaukset mafiavaltioon keskustelussa Venäjästä.
Vuonna 1994 Venäjän presidentti Boris Jeltsin luonnehti Venäjää maailman suurimmaksi mafiavaltioksi ja rikollisuuden supervallaksi, koska järjestäytynyt rikollisuus oli Neuvostoliiton kaaduttua levinnyt laajalti sen entisellä alueella. 1990-luvulla Venäjän järjestäytyneen rikollisuuden edustajat loivat suhteita taloudelliseen ja poliittiseen eliittiin. 1990-luvun puolessavälissä Venäjän hallinto arvioi pimeiden markkinoiden osuuden valtiontaloudesta olevan 40–50 %.
Vladimir Putinin hallitsemaan Venäjään viittasi mafiavaltiona tiettävästi ensimmäisenä Aleksandr Litvinenko, jonka mukaan hallituksesta, järjestäytyneestä rikollisuudesta ja tiedustelupalveluista oli tullut toisistaan erottamattomia. Luke Harding kirjoitti kirjan "Mafiavaltio", jossa hän käsittelee kokemuksiaan Venäjältä sekä Venäjän hallinnon toimia vihollisina pitämiään henkilöitä kohtaan. Hardingin mukaan Venäjän hallinto ei kuitenkaan kontrolloi järjestäytynyttä rikollisuutta eikä ole järjestäytyneen rikollisuuden kontrolloima. Sen sijaan Hardingin mukaan Putinin Venäjällä järjestelmä luo järjestäytyneelle rikollisuudelle hyvät toimintaedellytykset. Hänen mukaansa Neuvostoliiton aikoinaan käyttämien kaltaiset salamurhat palasivat valtion keinovalikoimaan Putinin aikana.
Mafiavaltiona Venäjää käsitteli myös Mark Galeotti, jonka mukaan Venäjän järjestäytyneelle rikollisuudelle tyypillistä oli sulautuminen lailliseen taloudelliseen toimintaan. Vuonna 2016 Masha Gessen piti mafiavaltiota osuvimpana määritelmänä Venäjän hallintotavalle.